Internasionale oorsig: Johnson en Tories verloor steunBoris Johnson. Foto: (Lindsey Parnaby/Pool via AP) Twee jaar na Boris Johnson se wegholoorwinning in ŉ parlementêre verkiesing in die Verenigde Koninkryk is sy gewildheid besig om verder af te neem en lyk dit of die Johnson-regering van die een krisis na die volgende voortstrompel. In die nuutste peilings loop Johnson se Konserwatiewe Party (Tories) kop-aan-kop met die opposisie, die Arbeidersparty van sir Keir Starmer. Die Tories het die afgelope tyd meer as 5% steun onder kiesers verloor. Johnson is veral ook besig om steun onder getroue ondersteuners van sy party te verloor. In ŉ peiling wat Woensdag deur Redfield & Wilton Strategies vrygestel is, het die Tories se steun tot 34% gedaal. Dit is ŉ daling van byna 10% die afgelope jaar. Die Arbeidersparty is vir die eerste keer in maande voor met 38% van die steun. ŉ Week gelede het dieselfde peilingsagentskap nog bevind dat die Tories voor was. Johnson het Donderdag nuwe maatreëls in die stryd teen Covid-19 aangekondig. Dit behels strenger reëls oor die dra van maskers en ŉ versoek dat mense van Maandag af van die huis af moet werk. Daar was egter die afgelope week ŉ groot media-omstredenheid oor ŉ beweerde Kerspartytjie in Downingstraat 10 waar Covid-maatreëls nie nagevolg is nie. Peter Higgins, ŉ jarelange ondersteuner van die Tories, skryf Donderdag in The Telegraph dat ŉ hele reeks swak besluite, blapse en U-draaie deur Johnson en sy kabinet die afgelope tyd die Tories se reputasie enorme skade berokken het. Hy sê dat hy Johnson nie meer kan vertrou nie. Ná Johnson se aankondiging vroeër vanjaar dat hy belasting gaan verhoog ten einde vir beter maatskaplike dienste te betaal, het baie lede van sy party die rooi ligte sien aangaan. Die Tories het in die 2019-verkiesing uitdruklik belowe dat die party geen belasting sal verhoog nie. Johnson se beloftes dat nuwe inperkingsmaatreëls nie ingestel sal word nie, is ook hierdie week verbreek. Johnson het oor die jare heen bewys dat sy unieke, soms chaotiese politieke styl tot baie kiesers spreek en dat hy volgens ander maatstawwe as tipiese politici beoordeel word. Hy is egter tans besig om tradisionele ondersteuners van sy party te vervreem, veral weens sy ekonomiese beleid en voortdurende Covid-inperkings. Brittanje is baie swaar deur die pandemie getref en die land se ekonomie het groot skade gely. Dit, gekombineer met die ontwrigting in handel weens Brexit, skep heelwat kopsere vir die Johnson-regering. Intussen is Johnson se sewende kind by sy derde vrou die afgelope week gebore. Dit is onseker wat hierdie persoonlike nuus tot sy reputasie bydra. Pous beskuldig EU van kulturele diktatuur Pous Franciskus in die St. Petrus-basiliek in die Vatikaan (April 2020) (Foto: AP Photo/pool/Alberto Pizzoli) Die leier van die Katolieke kerk, pous Franciskus, het die afgelope week die leierskap van die Europese Unie se voorstelle oor sogenaamde “inklusiewe kommunikasie” met ŉ “Nazi-diktatuur” vergelyk. Die pous het met sy terugkeer vanaf Griekeland gesê dat die EU se poging om enige tekens van die Christendom uit alle kommunikasie van die EU te laat verwyder op ŉ ideologiese kolonisasie van die Europese kontinent neerkom. Dit volg nadat die EU onlangs ŉ gids van 30 bladsye gepubliseer het waarin personeel aangemoedig word om sensitief vir geloofs- en kulturele diversiteit te wees. Hulle word ontmoedig om van Kersfees te praat en aangemoedig om eerder van die vakansietyd te praat. Christelike name moet vermy word en die gebruik van terme soos “dames en here” of enige ander verwysings na geslag moet vermy word. ŉ Hele lys van verregaande voorstelle word in dié dokument gemaak. Die publikasie van die lys volg kort op ŉ veldtog wat deur die Europese Raad (“Council of Europe”) van stapel gestuur is waarin respek vir vroue wat kopdoeke dra, bevorder is. Plakkate met die slagspreuk “Skoonheid is in diversiteit soos vryheid in ’n hijab is”, is onder andere deur die Raad gepubliseer en versprei. Frankryk, een van die EU-lidlande waar die dra van die hijab verbode is, het beswaar gemaak en die veldtog is tydelik gestaak. Ook lande in Sentraal- en Oos-Europa het geweier om aan die veldtog deel te neem omdat hulle juis teen die Islamisering van Europa gekant is. Konserwatiewe kommentators het na die plakkaatveldtog verwys as ŉ poging deur die EU en die Europese Raad om tradisionele Europese en Christelike waardes te ondermyn. Die pous se verwysing na leiers in Europa se poging om ŉ soort afgewaterde sekularisme op die kontinent te vestig, is korrek. Die pous het ook die EU daarvan beskuldig dat hulle Europa met sulke stappe kan verdeel. Die kulturele verdelingslyn tussen konserwatiewe EU-lidlande (meestal in Sentraal- en Oos-Europa) en liberale lidlande in Wes-Europa is die afgelope tyd besig om groter en groter te word en kan uiteindelik tot ŉ skeuring aanleiding gee. VSA en Europa steeds planloos sou Rusland Oekraïne inval Pres. Joe Biden. (Foto: Saul Loeb / AFP) Die Amerikaanse president Joe Biden het Dinsdag vir meer as twee ure lank samesprekings met die Russiese president Wladimir Poetin gevoer oor Rusland se opbou van magte op sy grens met Oekraïne. Donderdag het Biden in ŉ telefoonoproep met die president van Oekraïne, Wladimir Zelenski, gesê dat die VSA steeds onwrikbaar verbind is tot Oekraïne se soewereiniteit en territoriale integriteit. Biden het die afgelope paar dae ook met leiers van verskeie Europese lande en Navo hieroor gepraat. Biden het Woensdag onder kritiek deurgeloop nadat hy, ná sy gesprek met Poetin, gesê het dat die VSA en sommige van sy Navo-bondgenote samesprekings met Poetin moet voer oor Rusland se ongerustheid oor Navo se aktiwiteite in Sentraal- en Oos-Europa. Rusland se grootste besorgdheid is die moontlikheid dat Oekraïne ŉ lid van Navo kan word. Ná ŉ week van samesprekings tussen wêreldleiers en gesprekke om oorlog te voorkom, is dit steeds onduidelik hoe die VSA en Navo sal reageer sou Rusland Oekraïne aanval. Amerikaanse intelligensiedienste het die afgelope week gesê dat dit duidelik raak dat Rusland ŉ moontlike aanval vir Januarie beplan. Volgens die weermag van Oekraïne het Rusland die afgelope paar dae sy getal soldate op die grens tot 120 000 verhoog. Verskeie gevegs- en ander militêre toerusting soos tenks, oorlogsvoertuie en missiele word ook tans daagliks deur die Russe op die grens ontplooi. Oekraïne het die afgelope week gesê dat indien Rusland hulle sou aanval, hulle vinnig oorrompel sal word. Poetin het na bewering tydens sy gesprek met Biden geëis dat daar ooreengekom moet word dat Oekraïne nie tot ŉ lid van Navo toegelaat moet word nie. Die Russe eis ook dat Navo sy aktiwiteite in lande wat ŉ grens met Rusland deel, moet verminder. Die vraag wat die VSA en Europa teenoor hulleself moet beantwoord, is of hulle kans sien vir ŉ oorlog met Rusland. Min Europese lande het nog wesenlike militêre vermoëns en dit is maar hoofsaaklik Frankryk en Brittanje wat saam met die VSA in so ŉ oorlog, ter beskerming van Oekraïne, die voortou sal moet neem. Enige toetrede deur die Weste in ŉ konflik tussen Oekraïne en Rusland sal noodgedwonge tot ŉ volskaalse oorlog tussen Navo-lidlande en Rusland aanleiding gee. Nog ŉ vraag wat die Amerikaners hulleself sal moet afvra, is wat hulle reaksie sou wees indien Rusland missiele in buurlande van die VSA sou ontplooi. Met Navo se huidige teenwoordigheid in Oos-Europa en die direkte militêre bystand wat die Weste, en veral die VSA, aan lande in die Baltiese en Swart See-streke bied, het Poetin sonder twyfel ŉ legitieme saak oor Westerse aggressie jeens Rusland. Joe Biden van die VSA (regs) en Wladimir Poetin (Rusland) skud blad tydens hul ontmoeting by Villa La Grange in Genève, Switserland (16 Junie 2021) (Foto: Saul Loeb/Pool/AFP) Daar is net een van drie maniere hoe die huidige krisis gaan uitspeel. Rusland kan Oekraïne binneval en ŉ deel van die land, of selfs die hele land, annekseer, terwyl die Weste, soos in 2014 met die Russiese anneksering van die Krim-skiereiland, nuwe sanksies teen Rusland instel en die land verder probeer isoleer. Dit sal langtermynverhoudinge verder laat versleg. ŉ Ander opsie sou wees dat Navo-lidlande oorlog teen Rusland verklaar en een van die ergste oorloë wat die wêreld in dekades gesien het, in Oos-Europa uitbreek. Almal wil so ŉ scenario vermy. Die derde opsie, soos Biden voorgestel het, is dat behoorlike samesprekings plaasvind. Samesprekings sonder duidelik ooreenkomste, waar alle partye toegewings maak en waar spesifieke verbintenisse deur alle partye ooreengekom word, is egter sinneloos. Biden se twee gesprekke met Poetin die afgelope maande het geen duidelike ooreenkomste tot gevolg gehad nie. Die tyd het aangebreek dat ŉ ooreenkoms tussen die Weste en Rusland bereik moet word. Rusland wil nie sien dat Navo tot op sy grens uitbrei nie. Rusland wil sy invloedsfeer, veral om die Swart See en in Wes-Asië, behou. Die Weste wil verbintenisse van Rusland hê dat hy nie weer lande soos Oekraïne, Georgië en ander Oos-Europese lande sal aanval nie en dat hy nie in die sake van lande in Oos-Europa sal probeer inmeng nie. ŉ Ooreenkoms moet bereikbaar wees. Sterk leierskap is egter nou nodig om so ŉ ooreenkoms te bereik.